# Bosse Ringholm

### Wikipedia

Bo Ingvar Karchimirer "Bosse" Ringholm (s. 18. elokuuta 1942) on ruotsalainen poliitikko sosiaalidemokraattisesta puolueesta.

Ringholm syntyi Falköpingissä läntisessä Ruotsissa ja varttui työväenluokkaisessa perheessä. Häneltä puuttuu korkeampi koulutus. Kuten monet muutkin saman sukupolven sosiaalidemokraattiset poliitikot, hän aloitti poliittisen uransa puolueen nuorisojärjestössä (Sveriges Socialdemokratiska Ungdomsförbund, SSU), jonka puheenjohtajana hän toimi vuodesta 1967 vuoteen 1972. Astuttuaan syrjään SSU:n puheenjohtajan paikalta, hän työskenteli poliittisena neuvonantajana sisä- ja työministeriöissä. Hän toimi myös aktiivisesti Tukholman paikallispolitiikassa. Hän toimi vuodesta 1973 vuoteen 1997 Tukholman läänin maakäräjien jäsenenä ja vuosina 1975–1997 sosiaalidemokraattisen puolueen Tukholman puolueosaston johtokunnan jäsenenä. Vuonna 1976 hänestä tuli koulutus- ja tiedeministeriön johtaja ja hän toimi tehtävässä, kunnes hänestä tuli Tukholman läänin lääninneuvos vuonna 1983. Vuodesta 1997 lähtien hän toimi Ruotsin työmarkkinahallituksen ylijohtajana, kunnes pääministeri Göran Persson nimesi hänet Erik Åsbrinkin seuraajaksi valtiovarainministerinä vuonna 1999.

Lokakuussa 2004 Persson ilmoitti uudelleenjärjestelyistä hallituksessaan, minkä yhteydessä Ringholm siirtyi valtiovarainministerin paikalta varapääministeriksi, koordinaatioministeriksi ja urheiluministeriksi. Hänen seuraajakseen valtiovarainministerinä valittiin Pär Nuder. Keväällä 2006 hän toimi myös kuuden päivän ajan Ruotsin ulkoministerinä Laila Freivaldsin eron jälkeen. Ringholm toimi ministerinä aina syksyyn 2006 sakka, jolloin sosiaalidemokraatit joutuivat oppositioon porvaripuolueiden saatua vaaleissa enemmistön valtiopäiville. Ministerin pestinsä jälkeen Ringholm toimii tällä hetkellä kansanedustajana Tukholman vaalipiiristä.

Ringholm on absolutisti ja hän on puhunut julkisesti raittiuden puolesta. Hän on tunnettu myös kiinnostuksestaan urheiluun. Hän toimi 15 vuotta urheiluseura Enskeden puheenjohtajana, kunnes hänestä tuli urheiluministeri.

Haettu osoitteesta http://fi.wikipedia.org../../../b/o/s/Bosse_Ringholm_c41e.html

Luokka: Ruotsalaiset poliitikot

##### Views

- Artikkeli
- Keskustelu
- Nykyinen versio

##### Etsi

##### Muilla kielillä

- Deutsch
- English
- Svenska